Furcsa harcot kezdett a VLC és a Huawei - PC World
| 2018 július 27. 14:30
Elég nehéz androidos rendszerű okostelefonra jobb, könnyebben használható és funkciógazdagabb médialejátszót találni, mint a VLC. Az ingyenes és nyílt forráskódú app méltán népszerű, és több mint 100 millió letöltést hozott össze, remek értékelésekkel.
A siker egyik kulcs a reklámmentes működés, illetve az in-app vásárlások, rejtett költségek és kémkedő kódsorok hiánya. Eközben szinte bármilyen video- és audiofájl lejátszására alkalmas az eszköz, és ennél persze sokkal többet is tud.
Huawei okostelefonokon azonban többé nem elérhető.
Mindez furcsán hangzik, azonban a VLC mögött álló önkéntes fejlesztők úgy döntöttek, feketelistára teszik a kínai gyártót. Ezúttal nem kémkedéssel vádolják a Huaweit, hanem azzal, hogy túl agresszív módon lövi ki a háttérben futó appokat (kivéve a saját fejlesztéseit). Mindezek miatt a VLC háttérben futó lejátszása sem működik megfelelően. A fejlesztők ezért úgy döntöttek, visszavágnak a vállalatnak.
Minderre azért lett szükség, mert a Google Play Áruházban egyre több negatív vélemény érkezett az appra, pedig a hibáról nem a fejlesztők tehetnek. Bár a Huawei készülékek többségére nincs többé VLC a Play Áruházból (a Honor márkát egyelőre nem érinti mindez), az APK manuálisan bármikor telepíthető.
Címkék: #huawei #android #okostelefon #vlc #app #videolejátszó #google play áruház